## Pravilnik o načinu i uvjetima provedbe modela poticanja proizvodnje, modela potpore dohotku i programa očuvanja hrvatskih izvornih i zaštićenih pasmina

### NN 11/2003 (22.1.2003.), Pravilnik o načinu i uvjetima provedbe modela poticanja proizvodnje, modela potpore dohotku i programa očuvanja hrvatskih izvornih i zaštićenih pasmina

# MINISTARSTVO POLJOPRIVREDE I ŠUMARSTVA

148

Na temelju članka 26., 27., 34., 35., 47., 48. i 54.
Zakona o državnoj potpori u poljoprivredi, ribarstvu i šumarstvu (»Narodne
novine«, br. 87/02), ministar poljoprivrede i šumarstva donosi

## PRAVILNIK

### o naČinu i uvjetima provedbe modela poticanja proizvodnje, modela potpore dohotku i programa oČuvanja hrvatskih izvornih i zaŠtiĆenih pasmina

1. OPĆE ODREDBE

Članak 1.

(1) Ovim se Pravilnikom propisuju način i uvjeti
vezani uz ostvarivanje državne potpore te način i obujam administrativne
kontrole i inspekcijskog nadzora u sklopu:

1. modela poticanja proizvodnje (u daljnjem tekstu:
poticaji),

2. modela potpore dohotku (u daljnjem tekstu: potpora
dohotku) i

3. programa očuvanja hrvatskih izvornih i zaštićenih
pasmina.

(2) Obrasci zahtjeva za poticaje s uputama za njihovo
ispunjavanje i tablice tiskani uz ovaj Pravilnik su njegov sastavni dio.

Članak
2.

U
smislu ovoga Pravilnika pojedini izrazi imaju sljedeće značenje:

1. *Članovi
seljačkog gospodarstva ili obiteljskog poljoprivrednog gospodarstva* jesu
punoljetni članovi istog kućanstva koji imaju prebivalište na istoj adresi, a
bave se stalno ili povremeno radom na gospodarstvu.

2. *Obradivo poljoprivredno zemljište* obuhvaća
oranice, vrtove, voćnjake, vinograde, maslinike i livade.

Članak 3.

Pri izračunu ukupnog obujma poslovanja
poljoprivrednog gospodarstva pojedini izrazi imaju sljedeće značenje:

1. *žitarice* jesu pšenica, raž, tritikale,
pivarski i stočni ječam, kukuruz, zob i ostale žitarice (heljda, sirak, proso),

2. *uljarice* jesu soja, suncokret, uljana
repica i ostale uljarice (ricinus, mak, gorušica, uljne tikve),

3. *povrće* jest rajčica, paprika, krastavac,
luk, mrkva, pastrnjak, peršin, kupus, cikla, grah, grašak, bob, češnjak, poriluk,
tikva, tikvice, blitva, špinat, kelj, korabica, salata, patlidžan, jagode,
dinje i lubenice te ostalo povrće i njihove presadnice (sve nespomenuto
jednogodišnje lisnato, korjenasto, gomoljasto, plodovito, lukovi­často i
mahunasto povrće, šparoga, artičoka),

4. *vinograd* je nasad plemenite vinove loze u
kojemu broj trsova zadovoljava minimum naveden u tablici 1.,

5. *voćnjak* je nasad pojedine voćne vrste I. i
II. skupine prema Zakonu o državnoj potpori u poljoprivredi, ribarstvu i šumarstvu
(u daljnjem tekstu: Zakon) te ostalih nespomenutih voćnih vrsta ako broj
stabala, ovisno o podlozi, zadovoljava minimum naveden u tablici 1.,

6. *stablo masline* jest kultivirano stablo na
kojem se provode primjerene agrotehničke i pomotehničke mjere dobre proizvodne
prakse maslinarstva,

7. *nasad hmelja* je nasad čiji broj biljaka
zadovoljava minimum naveden u tablici 1.,

8. *nasad lavande* je nasad čiji broj biljaka
zadovoljava minimum naveden u tablici 1.,

9. *ljekovito bilje* jest menta, kamilica,
kadulja, majčina dušica, mažuran, matičnjak, bosiljak, ruta, pelin, ružmarin,
kim, kopar, anis, korijander, buhač i ostalo ljekovito, aromatično i začinsko
bilje,

10. *sjemenski usjevi* jesu usjevi
poljoprivrednog sjemena I. i II. skupine prema Zakonu, ostalo nespomenuto sjeme
žitarica, uljarica, industrijskog i krmnog bilja i povrća te rasadnici za
proizvodnju sadnica voćnih vrsta, loznih cjepova, sadnica maslina i sadnica
ukrasnog bilja,

11. *ostali poljoprivredni usjevi* jesu krmno
bilje (kukuruz za silažu, stočni kelj, stočni grašak, stočni sirak, djetelina,
lucerna, djetelinsko-travna smjesa, travno-djetelinska smjesa, travna smjesa,
trave, grahorica, stočna repa, stočna rotkva, postrna repa, krmna repica,
lupine i ostalo krmno bilje), tekstilno bilje (konoplja, lan), cikorija i cvijeće.

Članak 4.

(1) Pri izračunu ukupnog obujma poslovanja
poljoprivrednog gospodarstva uzima se u obzir prijavljena površina pod određenom
kulturom u trenutku upisa u Upisnik poljoprivrednh gospodarstava (u daljnjem
tekstu: Upisnik), te broj i kategorije stoke iz prethodne godine (grla osnovnog
stada, uzgojena grla i kupljena grla za tov).

(2) S obzirom na kalendarsko razdoblje upisa, za izračun
ukupnog obujma poslovanja uzet će se u obzir i kultura koja se namjerava
sijati/saditi (svi poljoprivredni usjevi osim višegodišnjih nasada), ako u
trenutku upisa poljoprivredno zemljište nije pod određenom kulturom.

2.
OSTVARIVANJE POTICAJA

Članak
5.

Nositelj
poljoprivrednog gospodarstva te druge fizičke i pravne osobe (u daljnjem
tekstu: nositelj gospodarstva) podnosi zahtjev za poticaj kojeg čini ispunjeni
obrazac zahtjeva za poticaj i propisana dokumentacija.

2.1.
Biljna proizvodnja i stočarstvo

Članak 6.

(1) Postupci za ostvarivanje poticaja u biljnoj
proizvodnji i stočarstvu obuhvaćaju jedinstven sustav postupanja sa zahtjevima
za poticaje te administrativnu kontrolu zahtjeva i inspekcijski nadzor nad
korisnicima poticaja, a čine ih:

1. računalna baza podataka,

2. identifikacijski sustav za zemljište,

3. sustav za označavanje i registraciju domaćih životinja
i vođenje popisa pčelinjih zajednica, i

4. kontrolni sustav.

(2) Računalnu bazu podataka čine informacije iz baze
podataka poljoprivrednih gospodarstava i informacije prikupljene zah­tjevima za
poticaje (u daljnjem tekstu: baza podataka korisnika).

(3) Podaci iz baze podataka korisnika koriste se u
provedbi mjera poljoprivredne politike te za potrebe vođenja statistike u
Ministarstvu poljoprivrede i šumarstva (u daljnjem tekstu: Ministarstvo).

(4) Identifikacijski sustav za zemljište temelji se
na podacima iz katastra zemljišta. Osnovna jedinica za ostvarenje poticaja po
proizvodnoj površini jest katastarska čestica.

(5) Sustav za označavanje i registraciju domaćih životinja
(u daljnjem tekstu: jedinstveni registar domaćih životinja) obuhvaća upis domaćih
životinja u uzgoju i proizvodnji i u nadležnosti je Ministarstva, a vođenje
popisa pčelinjih zajednica obavlja Hrvatski stočarski selekcijski centar (u
daljnjem tekstu: HSSC).

(6) Kontrolni sustav obuhvaća administrativnu
kontrolu svih zahtjeva za poticaje te inspekcijski nadzor nad poljoprivrednim
gospodarstvima.

Članak 7.

(1) Uvjet za ostvarivanje poticaja u biljnoj
proizvodnji i stočarstvu jest:

1. pravodobno podnošenje zahtjeva,

2. rješenje o upisu poljoprivrednog gospodarstva u
Upisnik,

3. tri ili više proizvodnih jedinica ukupnog obujma
poslovanja seljačkog gospodarstva ili obiteljskog poljoprivrednog gospodarstva,
odnosno trgovačkog društva, zadruge ili obrtnika, i

4. ispunjavanje minimalno poticanih količina
proizvodnje.

(2) Uvjeti iz stavka 1. točke 2. i 3. ovoga članka ne
odnose se na ostvarivanje poticaja za deklarirano poljoprivredno sjeme I.
skupine.

Članak 8.

Pri ostvarivanju poticaja u biljnoj proizvodnji i stočarstvu
pojedini izrazi imaju sljedeće značenje:

1. *vinograd* je nasad plemenite vinove loze u
kojemu broj trsova zadovoljava minimum naveden u tablici 1.,

2. *voćnjak* je nasad pojedine voćne vrste I. i
II. skupine prema Zakonu te ostalih nespomenutih voćnih vrsta ako broj stabala,
ovisno o podlozi, zadovoljava minimum naveden u tablici 1.,

3. *maslinik* je nasad pitome masline na kome se
provode primjerene agrotehničke i pomotehničke mjere, ako gustoća stabala
zadovoljava minimum naveden u tablici 1., ,

4. *stablo masline* jest kultivirano stablo na
kojem se provode primjerene agrotehničke i pomotehničke mjere dobre proizvodne
prakse maslinarstva,

5. *nasad hmelja* je nasad čiji broj biljaka
zadovoljava minimum naveden u tablici 1.,

6. *nasad lavande* je nasad čiji broj biljaka
zadovoljava minimum naveden u tablici 1.,

7. *mliječna krava* jest grlo koje je dalo
potomstvo i koristi se za proizvodnju mlijeka,

8. *krava u sustavu krava-tele* jest grlo koje
je dalo potomstvo i od kojeg je jedini prihod prirast teleta,

9. *rasplodni bik* jest uzgojno valjano grlo
upisano u Središnji popis muških rasplodnih grla koje se koristi za rasplod,

10. *žensko tele* jest uzgojno valjano grlo,
starosti do 180 dana na dan prijave za poticaj,

11. *utovljena junad* jesu grla s minimalnom
prosječnom težinom, ženska grla 450 kg i muška grla 500 kg,

12. *rasplodna krmača* jest grlo koje je dalo
potomstvo i koristi se u rasplodu,

13. *rasplodni nerast* jest uzgojno valjano grlo
upisano u Središnji popis muških rasplodnih grla koje se koristi za rasplod,

14. *utovljene
svinje* jesu grla završne težine od 90 do 130 kg,

15. *rasplodna
ovca* jest grlo koje je dalo potomstvo i koristi se u rasplodu,

16. *rasplodni
ovan* jest uzgojno valjano grlo upisano u Središnji popis muških rasplodnih
grla koje se koristi za rasplod,

17. *rasplodna
koza* jest grlo koje je dalo potomstvo i koristi se u rasplodu,

18. *rasplodni
jarac* jest uzgojno valjano grlo upisano u Središnji popis muških rasplodnih
grla koje se koristi za rasplod,

19. *kobila*
je grlo koje je dalo potomstvo i koristi se u rasplodu,

20. *pastuh*
je uzgojno valjano grlo upisano u Središnji popis muških rasplodnih grla koje
se koristi za rasplod,

21. *ždrijebe*
je uzgojno valjano grlo, starosti do 180 dana na dan prijave za poticaj,

22. *pčelinja
zajednica* jest roj pčela koji se sastoji od matice, radilica i trutova (u
sezoni), a smještene su u saću u košnici.

Članak
9.

(1)
Poljoprivredno gospodarstvo ostvaruje po proizvodnoj površini odnosno grlu
stoke samo jedan poticaj godišnje.

(2) Ako
se na istoj proizvodnoj površini u jednoj godini obavlja žetva (berba) iste ili
različitih kultura više puta, poljoprivredno gospodarstvo odlučuje za koju
kulturu podnosi zahtjev za poticaj.

(3) Poljoprivredno gospodarstvo ostvaruje poticaje u
stočar­stvu prema podacima HSSC-a.

Članak 10.

(1) Zahtjev za poticaje po proizvodnoj površini za
krušna žita, pivarski ječam, soju, stočna žita, uljarice, krmno bilje, šećernu
repu, duhan, povrće i povrće za industrijsku preradu, ljekovito bilje,
poljoprivredno sjeme II. skupine, poljoprivredno sjeme I. skupine i sadni
materijal u ekološkoj proizvodnji, podnosi se jednom godiš­nje od 15. travnja
do 25. svibnja Uredu državne uprave u županijama ili upravnom tijelu Grada
Zagreba (u daljnjem tekstu: Ured) u kojem je poljoprivredno gospodarstvo
upisano u Upisnik, na Obrascu br. 1.

(2) Podnositelj zahtjeva za poticaje za pšenicu, raž,
pšenoraž, pivarski ječam i uljanu repicu dužan je nakon završene proizvodnje, a
najkasnije do 15. kolovoza, dostaviti Uredu dokaze o količini uskladištenog
i/ili prodanog i isporučenog proizvoda.

(3) Podnositelj zahtjeva za poticaje za soju i suncokret
dužan je nakon završene proizvodnje, a najkasnije do 1. prosinca, odnosno za šećernu
repu do 15. prosinca, dostaviti Uredu dokaze o količini uskladištenog i/ili
prodanog i isporučenog proizvoda.

(4) Podnositelj zahtjeva za poticaje za povrće i povrće
za industrijsku preradu dužan je dostaviti Uredu dokaze o količini prodanog i
isporučenog proizvoda do 30. studenog.

(5) Podnositelj zahtjeva za poticaje za
poljoprivredno sjeme II. skupine dužan je Uredu dostaviti Uvjerenje o
priznavanju sjemenskog usjeva koje je izdao Zavod za sjemenarstvo i rasadničarstvo
u roku 30 dana od dana izdavanja.

(6) Pravne osobe upisane u Upisnik obrađivača duhana
dužne su za isporučene količine duhana od poljoprivrednih gospodarstava
Ministarstvu dostaviti obračun poticaja po poljoprivrednim gospodarstvima,
usklađen prema tipu i klasama duhana do 31. siječnja iduće godine.

Članak 11.

(1) Zahtjev za poticaje za poljoprivredno sjeme I.
skupine podnosi se polugodišnje Ministarstvu na Obrascu br. 2, i to za prodano
i isporučeno deklarirano sjeme u razdoblju tekuće godine:

1. siječanj – lipanj, do 31. srpnja, i

2. srpanj – prosinac, do 31. siječnja iduće godine.

(2) Uz zahtjev iz stavka 1. ovoga članka prilaže se
potvrda Zavoda za sjemenarstvo i rasadničarstvo iz koje je razvidna proizvedena
količina deklariranog sjemena I. skupine.

Članak 12.

(1) Zahtjev za poticaje za sadni materijal podnosi se
jednom godišnje do 15. prosinca Ministarstvu, na Obrascu br. 2.

(2) Uz zahtjev iz stavka 1. ovoga članka prilaže se
potvrda Zavoda za sjemenarstvo i rasadničarstvo iz koje je razvidna proizvedena
količina deklariranog sadnog materijala.

Članak 13.

Zahtjev za poticaje za godišnja plaćanja za
vinograde, voć­njake, nasade hmelja i lavande te stabla maslina podnosi se
jednom godišnje od 15. travnja do 25. svibnja Uredu u kojem je poljoprivredno
gospodarstvo upisano u Upisnik, na Obrascu br. 1.

Članak 14.

(1) Zahtjev za poticaje za podizanje vinograda, voćnjaka,
maslinika, nasada hmelja i lavande podnosi se jednom godišnje od 15. travnja do
25. svibnja Ministarstvu, na Obrascu br. 3.

(2) Minimalna površina za podizanje vinograda na
otocima, poluotoku Pelješcu, općinama Dubrovačko primorje, Konavle, Župa
dubrovačka, Seget Donji, Marina i Primošten, te području grada Dubrovnika i
grada Šibenika jest 0,1 ha.

(3) Za vinograde koji se podižu sukladno stavku 2.
ovoga članka podnositelju zahtjeva odobrava se sadnja podloge na stalno mjesto
uz prilaganje dokaza o podrijetlu reprodukcijskog materijala – podloge.

(4) Uz zahtjev iz stavka 1. ovoga članka, prilaže se
kopija katastarskog plana s označenom parcelom/parcelama ili dijelom parcele na
kojoj se podiže nasad.

(5) Podnositelj zahtjeva dužan je u propisanom roku
podići višegodišnji nasad (vinograd, voćnjak, maslinik, nasad hmelja, nasad
lavande) deklariranim sadnim materijalom sukladno zahtjevu iz stavka 1. ovoga članka.

Članak 15.

(1) Zahtjev za isplatu poticaja za podizanje višegodišnjih
nasada, podnosi se nakon podizanja nasada Ministarstvu, na Obrascu br. 3a.

(2) Uz zahtjev iz stavka 1. ovoga članka prilaže se:

1. račun ili ovjerena preslika računa o kupnji
deklariranog sadnog materijala kojim je podignut nasad, otpremnica i
deklaracija uz otpremnicu.

2. za sadnju vinove loze na stalno mjesto, račun ili
ovjerena preslika računa o kupnji repromaterijala – pupa koji je upotrijebljen
za cijepljenje, otpremnicu i deklaraciju uz otpremnicu.

Članak 16.

(1) Zahtjev za poticaje za maslinovo ulje podnosi se
polugodišnje Ministarstvu, na Obrascu br. 2, i to za prodano i isporučeno ulje
u razdoblju tekuće godine:

1. siječanj – lipanj, do 31. srpnja, i

2. srpanj – prosinac, do 31. siječnja iduće godine.

(2) Pri prvom podnošenju zahtjeva iz stavka 1. ovoga članka
podnositelj zahtjeva dužan je priložiti dokument o preradi ploda maslina (obračun
prerade) izdan od objekta koji je maslinu preradio, a iz kojeg su razvidne
ukupno prerađene količine ploda maslina i ukupno proizvedena količina maslinova
ulja.

(3) Zahtjev za poticaj koji se podnosi prvi put u
tekućoj godini mora sadržavati minimalno poticane količine.

(4) Uz svaki zahtjev iz stavka 1. ovoga članka
podnositelj zahtjeva dužan je priložiti račun o prodaji i ukupni obračun po
pojedinom zahtjevu.

Članak 17.

(1) Zahtjev za poticaje za kravlje, ovčje i kozje
mlijeko podnosi se HSSC-u jednom godišnje u roku od 60 dana od početka isporuke
mlijeka za tekuću godinu, za sve količine koje će poljoprivredna gospodarstva
isporučiti u tekućoj godini i sadrži izjavu o planiranom obujmu proizvodnje
tekuće godine, koji ne smije biti manji od minimalno poticane količine iz
DODATKA III Zakona, na Obrascu br. 4.

(2) Zahtjev se nadopunjuje mjesečno u HSSC-u, koji
prikuplja podatke o stvarno isporučenim količinama i kakvoći mlijeka.

(3) Objekti za preradu mlijeka upisani u Upisnik ovlaštenih
objekata za preradu mlijeka dužni su HSSC-u dostaviti podatke o otkupljenim
količinama mlijeka po poljoprivrednim gospodarstvima, do 10-og u mjesecu za
protekli mjesec.

(4) Ako otkup mlijeka organiziraju pravne osobe koje
nisu upisane u Upisnik ovlaštenih objekata za preradu mlijeka, dužne su svaki
mjesec popis proizvođača s podacima o otkupljenim količi­nama isporučenog
mlijeka dostaviti ovlaštenim objektima za preradu mlijeka koji su to mlijeko
otkupili.

Članak
18.

(1)
Poticaj za mlijeko isplatit će se i poljoprivrednim gospodarstvima koja će na
kraju godine isporučiti manje količine mlijeka od minimalno propisanih ako za
to postoje opravdani razlozi.

(2)
Opravdani razlozi iz stavka 1. ovoga članka su zdravstveni i reproduktivni
poremećaji, niska proizvodnja ili drugi objektivni razlozi.

(3)
Zdravstvene ili reproduktivne poremećaje iz stavka 2. ovoga članka utvrđuje
ovlaštena veterinarska organizacija, razloge izlučenja zbog niske proizvodnje
HSSC, a ostale objektivne razloge nadležno tijelo za procjenu nastale štete.

(4) O
razlozima izlučenja iz stavka 3. ovoga članka sačinjava se zapisnik koji
korisnik poticaja mora čuvati četiri godine.

Članak
19.

(1)
Zahtjev za poticaj za tov stoke (junad i svinje) podnosi se tromjesečno HSSC-u,
na Obrascu br. 5, i to za razdoblje tekuće godine:

1. siječanj
– ožujak, do 30. travnja,

2.
travanj – lipanj, do 31. srpnja,

3.
srpanj – rujan, do 31. listopada, i

4.
listopad – prosinac, do 31. siječnja iduće godine.

(2)
Zahtjev za poticaj koji se podnosi prvi put mora sadržavati minimalno poticani
broj grla iz DODATKA III Zakona, koja su isporučena u tekućoj godini.

Članak
20.

(1)
Prije podnošenja zahtjeva za poticaj za tov junadi u razdoblju iz članka 19.
ovoga Pravilnika, nositelj poljoprivrednog gospodarstva dužan je pri stavljanju
grla u tov podnijeti HSSC-u dokaz o stavljanju grla u tov, na Obrascu br. 5a.

(2)
Datum prijave grla u tov uzima se kao početak trajanja obvezatnog razdoblja
tova iz članka 35. Zakona.

Članak
21.

(1) Ako
je grlo koje je stavljeno u tov iz objektivnih razloga ranije izlučeno, za
njega se ne ostvaruje pravo na poticaj, ali ono ulazi u obračun minimalno
poticane količine.

(2) Za
grla iz stavka 1. ovoga članka, uz zahtjev za poticaj, prilaže se preslika
zapisnika ovlaštene veterinarske organizacije ili nadležnog tijela za procjenu
nastale štete, koji naznačuje razloge ranijeg izlučenja grla.

Članak 22.

Zahtjev
za poticaj za mliječne krave, krave u sustavu krava-tele, rasplodne ovce i
ovnove, koze i jarčeve, rasplodne krmače, rasplodne kobile i pastuhe i pčelinje
zajednice podnosi se HSSC-u jednom godišnje od 1. veljače do 30. lipnja, a za pčelinje
zajednice od 1. travnja do 30. lipnja, na Obrascu br. 5.

Članak
23.

(1)
Zahtjev za poticaj za žensku telad i ždrebad do 6 mjeseci starosti podnosi se
tromjesečno HSSC-u, na Obrascu br. 5, i to za razdoblje tekuće godine:

1. siječanj
– ožujak, do 30. travnja,

2.
travanj – lipanj, do 31. srpnja,

3.
srpanj – rujan, do 31. listopada i

4.
listopad – prosinac, do 31. siječnja iduće godine.

(2)
Zahtjev za poticaj koji se podnosi prvi put mora sadržavati minimalno poticani
broj ženske teladi ili ždrebadi iz DODATKA III Zakona, koja su uzgojena u tekućoj
godini.

Članak
24.

(1)
Korisnik poticaja dužan je žensku telad i ždrebad uzgojiti do reprodukcijske
dobi i držati do poroda ili ih može prodati za rasplod nakon utvrđene bređosti.

(2)
Grla iz stavka 1. ovoga članka mogu se izlučiti i ranije ako su nastali
zdravstveni i reproduktivni poremećaji, ako zaostaju u razvoju ili ako postoje
ostali objektivni razlozi.

(3)
Nastale zdravstvene ili reproduktivne poremećaje grla iz stavka 3. ovoga članka
utvrđuje ovlaštena veterinarska organizacija, a uzgojne razloge zbog kojih se životinja
ne bi trebala više uzgajati utvrđuju djelatnici HSSC-a.

(4)
Ostale objektivne razloge izlučenja grla utvrđuje nadležno tijelo za procjenu
nastale štete i o tome sastavlja zapisnik.

(5)
Korisnik je dužan čuvati zapisnik četiri godine.

(6) Ako
korisnik izluči grla suprotno odredbi stavka 2., 3. i 4. ovoga članka, dužan je
u roku od 15 dana nakon izlučenja grla, naplaćeni iznos poticaja vratiti u
korist ustanove koja mu je doznačila sredstva.

Članak
25.

(1)
Zahtjev za poticaj za bikove i nerastove za rasplod podnosi se u roku od 60
dana od dana završetka testa HSSC-u, na Obrascu br. 5.

(2)
Podnositelj zahtjeva za poticaje iz stavka 1. ovoga članka dužan je HSSC-u
dostaviti presliku Zapisnika o ocjeni grla iz kojeg je razvidna njegova
namjena.

Članak
26.

(1)
Zahtjev za poticaje po ha livade i pašnjaka podnosi se jednom godišnje od 15.
travnja do 25. svibnja Uredu u kojem je poljoprivredno gospodarstvo upisano u
Upisnik, na Obrascu br. 1.

(2) Za
izračun godišnje minimalno poticane količine za dobivanje poticaja po ha livada
i pašnjaka koristi se broj i kategorije goveda, ovaca, koza i konja
prijavljenih u jedinstveni registar domaćih životinja.

(3)
Potvrda iz jedinstvenog registra domaćih životinja prilaže se Uredu radi obračuna
poticaja, u razdoblju od 1. rujna do 1. listopada.

(4)
Minimalno poticana površina livada ili pašnjaka jest 1 ha.

2.2.
Pernata divljač

Članak
27.

U
postupku ostvarivanja poticaja za uzgoj autohtone pernate divljači: pilići
fazana, trčke i jarebica jesu umjetno uzgojena pernata divljač navedenih vrsta
koja je proizvedena – izvaljena i ispo­ručena od 1. svibnja do 31. prosinca
tekuće godine.

Članak
28.

(1)
Uvjeti za ostvarivanje poticaja za uzgoj autohtone pernate divljači jesu
registrirana proizvodnja, osnovno matično jato autohtone pernate divljači,
minimalno poticana količina proizvedenih pilića i dokumentacija propisana
pravilnikom.

(2)
Zahtjev za poticaje za uzgoj autohtone pernate divljači podnosi se polugodišnje
Ministarstvu, na Obrascu br. 6, i to za razdoblje tekuće godine:

1. siječanj
– lipanj, do 31. srpnja,

2.
srpanj – prosinac, do 31. siječnja iduće godine.

2.3.
Ribarstvo

Članak 29.

(1) Uvjet za ostvarivanje poticaja u ribarstvu i
akvakulturi jest posjedovanje povlastice za gospodarski ribolov ili uzgoj.

(2) Uvjet za ostvarivanje poticaja za preradu
slatkovodne i male plave ribe jest posjedovanje rješenja o udovaljavanju
propisanim veterinarsko-sanitarnim uvjetima i registracijskog lista te ako su
objekti upisani u Upisnik odobrenih objekata.

(3) Zahtjev za poticaje za uzgoj autohtonih vrsta
bijele morske ribe, školjaka, riblje mlađi, slatkovodne ribe I. i II. skupine,
ulov male plave ribe te preradu slatkovodne i male plave ribe podnosi se
tromjesečno Ministarstvu, na Obrascu br. 7, i to za razdoblje tekuće godine:

1. siječanj – ožujak, do 30. travnja,

2. travanj – lipanj, do 31. srpnja,

3. srpanj – rujan, do 31. listopada i

4. listopad – prosinac, do 31. siječnja iduće godine.

Članak 30.

Kada podnositelj zahtjeva kupuje ribu i/ili školjke
za prodaju ili vlastitu proizvodnju (mlađ), na tu količinu ne može ostvariti
poticaj, a to će prikazati u obračunskom razdoblju listopad – prosinac, odnosno
u narednim obračunskim razdobljima, tako da će količinu kupljene ribe i/ili školjaka
tijekom kalendarske godine prilikom obračuna poticaja oduzeti od ukupne količine
ribe i/ili školjaka za to razdoblje.

2.4.
Poticanje ekološke proizvodnje

Članak 31.

(1) Uvjet za ostvarivanje poticaja u ekološkoj
biljnoj proizvodnji, stočarstvu i ribarstvu jest:

1. pravodobno podnošenje zahtjeva,

2. rješenje o upisu u Upisnik proizvođača u ekološkoj
proizvodnji poljoprivrednih i prehrambenih proizvoda.

(2) Uz uvjete iz stavka 1. ovoga članka za
ostvarivanje poticaja u ekološkoj biljnoj proizvodnji i stočarstvu potrebno je:

1. rješenje o upisu poljoprivrednog gospodarstva u
Upisnik,

2. tri ili više proizvodnih jedinica ukupnog obujma
poslovanja seljačkog gospodarstva ili obiteljskog poljoprivrednog gospodarstva,
odnosno trgovačkog društva, zadruge ili obrtnika.

Članak 32.

(1) Zahtjevi za poticaje u ekološkoj biljnoj
proizvodnji podnose se na način propisan člancima 10., 11., 12., 13., 14., 15.,
16., ovisno o vrsti poticaja, na Obrascima br. 1 i br. 2.

(2) Zahtjevi za poticaje u ekološkoj proizvodnji u
stočarstvu i ribarstvu podnose se, ovisno o vrsti poticaja, na način:

1. Zahtjev za poticaje za kravlje, ovčje i kozje
mlijeko podnosi se na obrascu br. 4, HSSC-u jednom godišnje u roku od 60 dana
od početka isporuke mlijeka za tekuću godinu.

2.
Objekti za preradu mlijeka upisani u Upisnik ovlaštenih objekata za preradu
mlijeka dužni su HSSC-u dostaviti podatke o otkupljenim količinama po
poljoprivrednim gospodarstvima, do 10-tog u mjesecu za protekli mjesec radi
obračuna poticaja.

3. Ako
otkup mlijeka organiziraju pravne osobe koje nisu upisane u Upisnik ovlaštenih
objekata za preradu mlijeka, dužne su svaki mjesec popis proizvođača s podacima
o otkupljenim količi­nama isporučenog mlijeka dostaviti ovlaštenim objektima za
preradu mlijeka koji su to mlijeko otkupili.

4.
Zahtjev za poticaje za tov stoke (junad, janjad, jarad, perad, svinje) podnosi
se tromjesečno HSSC-u na obrascu br. 5, i to za razdoblje tekuće godine:

1. siječanj
– ožujak, do 30 travnja,

2.
travanj – lipanj, do 31. srpnja,

3.
srpanj – rujan, do 31. listopada i

4.
listopad – prosinac, do 31. siječnja iduće godine.

5.
Zahtjev za poticaj za mliječne krave, krave u sustavu krava tele, ovce, ovnove,
koze i jarčeve, perad, svinje, konje i pčelinje zajednice podnose se na Obrascu
5, HSSC-u jednom godišnje od 1. veljače do 30. lipnja, a kod pčelinjih
zajednica u razdoblju od 1. travnja do 30. lipnja.

6.
Zahtjev za poticaj za uzgoj autohtonih vrsta bijele morske ribe, školjaka,
riblje mlađe, slatkovodne ribe I. i II. skupine podnosi se sukladno članku 29.
stavak 3.

(3)
Podnositelj zahtjeva za poticaje u ekološkoj proizvodnji dužan je dostaviti
Ministarstvu, uredu ili HSCC-u potvrdnicu izdanu od strane pravne osobe za
provedbu postupka potvrđivanja nad ekološkom proizvodnjim u roku od 30 dana od
dana njenog izdavanja.

2.5. Promjena zahtjeva

Članak
33.

(1)
Podnositelj zahtjeva za poticaje može povući ili izmijeniti svoj zahtjev u roku
od 15 dana od dana isteka roka za predaju pojedinog zahtjeva.

(2)
Promjena iz stavka 1. ovoga članka prijavljuje se tijelima kojima se podnose
pojedini zahtjevi za poticaje, na obrascima za podnošenje zahtjeva s naznakom –
PROMJENA.

2.6.
Štete

Članak 34.

(1) Ako zbog nastalih šteta uvjetovanih opravdanim
razlozima nisu postignute minimalno poticane količine, podnositelj zahtjeva za
poticaje dužan je dostaviti Zapisnik nadležnog tijela o nastaloj šteti u roku
od 15 dana od dana sastavljanja Zapisnika.

(2) Zapisnik iz stavka 1. ovoga članka sastavlja
nadležno tijelo za procjenu nastale štete ili osiguravajuće društvo.

(3) Štete iz stavka 1. ovoga članka jesu štete od
elementarnih nepogoda propisane Zakonom o zaštiti od elementarnih nepogoda
(»Narodne novine«, broj 73/97), štete od divljači i bolesti širih razmjera.

(4) Dokazi iz stavka 1. ovoga članka uzet će se u
obzir za izračun minimalno poticane količine i radi ostvarenja prava na
poticaj.

(5) Kod šteta na stablu masline nastalih požarom ili
pozebom, ako se stabla obnove ostvaruje se poticaj kao da je stablo u rodu.

2.7.
Administrativna kontrola zahtjeva

Članak
35.

(1)
Administrativna kontrola zahtjeva obuhvaća kontrolu usklađenosti svih
podnesenih zahtjeva s propisima.

(2)
Administrativnu kontrolu provode službenici ureda, službenici Ministarstva i
djelatnici HSSC-a, kontrolom zahtjeva te usporedbom podataka iz zahtjeva s
podacima iz postojećih evidencija tijela državne uprave (ministarstva, državne
upravne organizacije i uredi državne uprave) i državnih ustanova (zavodi).

(3)
Administrativna kontrola u biljnoj proizvodnji obuhvaća i uključuje otkrivanje
nedopuštene prijave katastarskih čestica zemljišta.

(4)
Administrativna kontrola u stočarstvu obuhvaća i uključuje otkrivanje nedopušte
prijave stoke.

(5)
Uredi, HSSC i Ministarstvo moraju čuvati zaprimljene zahtjeve za poticaje pet
godina.

2.8.
Inspekcijski nadzor

Članak 36.

(1) Inspekcijski nadzor nad poljoprivrednim
gospodarstvima provodi se prije i nakon isplata poticaja.

(2) Inspekcijski nadzor obuhvaća kontrolu na terenu
prema uzorku zahtjeva za određenom vrstom poticaja i uzorku poljoprivrednih
gospodarstava.

Članak 37.

(1) Inspekcijskim nadzorom poljoprivrednih
gospodarstava tijekom jedne godine mora biti obuhvaćeno najmanje 5 %
gospodarstava koja su podnijela zahtjev za bilo kojom vrstom poticaja.

(2) Nadzor se provodi na bazi uzorka, uzimajući u
obzir sljedeće kriterije:

1. visina traženog poticaja,

2. broj katastarskih čestica zemljišta i njihove površine,

3. broj grla stoke,

4. promjene u odnosu na prethodnu godinu,

5. nepravilnosti iz proteklih razdoblja i ostalo.

(3) Uzorkom mora biti obuhvaćeno najmanje 15 % ukupne
vrijednosti novčanih sredstava isplaćenih u jednoj godini.

Članak 38.

(1) Inspekcijski nadzor nad podnositeljima zahtjeva
za poticaje za pernatu divljač i ribarstvo provodi se prije i nakon isplata
poticaja.

(2) Inspekcijski nadzor obuhvaća kontrolu na terenu
prema uzorku zahtjeva za određenom vrstom poticaja.

2.9.
Izračun visine poticaja

Članak
39.

(1) Ako
se tijekom inspekcijskog nadzora ustanovi da je veličina površine za koju je
podnijet zahtjev za poticaj

1. veća
od veličine površine navedene u zahtjevu, za izračun visine poticaja koristi se
veličina površine navedena u zahtjevu,

2.
manja za do uključujući 5 % i manja za najviše 1 ha od veličine površine
navedene u zahtjevu, za izračun visine poticaja koristi se veličina površine
navedena u zahtjevu umanjena za iznos ustanovljene razlike,

3.
manja za više od 5 % od veličine površine navedene u zahtjevu, nema isplate
poticaja.

(2) Odstupanja iz stavka 1. ovoga članka ne odnose se
na ispunjavanje godišnje minimalno poticane količine određene proizvodnje utvrđene
DODATKOM III Zakona.

(3) Odstupanja od stavka 1. točke 1. i 2. ovoga članka
ne smatra se prekršajem.

Članak 40.

(1) Ako se tijekom inspekcijskog nadzora ustanovi da
je utvrđeni broj grla stoke odnosno broj pčelinjih zajednica:

1. veći od broja navedenog u zahtjevu, za izračun
visine poticaja koristi se broj stoke odnosno pčelinjih zajednica naveden u
zahtjevu,

2. manji od broja stoke odnosno pčelinjih zajednica u
zahtjevu, nema isplate sredstava.

(2) Ako je utvrđena razlika u broju grla stoke
odnosno broju pčelinjih zajednica iz stavka 1. točke 2. ovoga članka uzrokovana
izlučenjem zbog zdravstvenih i reproduktivnih poremećaja, zaostajanja u razvoju
ili ako postoje ostali objektivni razlozi izlučenja, isplata poticaja obavit će
se za podnesni broj grla stoke odnosno pčelinjih zajednica u zahtjevu.

(3) Zdravstvene ili reproduktivne poremećaje iz
stavka 2. ovoga članka utvrđuje ovlaštena veterinarska organizacija, uzgojne
razloge HSSC, a objektivne razloge ovlašteno tijelo za nastalu štetu.

(4) O razlozima izlučenja iz stavka 2. ovoga članka
sačinjava se zapisnik koji korisnik poticaja mora čuvati godinu dana.

Članak 41.

(1) Poticaj za proizvodnju duhana isplaćuje se za
proizvedene i isporučene količine duhana sukladno Zakonu o duhanu (»Narodne
novine«, br. 69/99), koje su nakon postupka utvrđivanja kakvoće razvrstane u I
do uključivo IV klasu.

(2) Za izračun visine poticaja za duhan prema tipu i
klasi koristi se čimbenik usklađenja prikazan u tablici 5., na način da se
osnovni iznos poticaja pomnoži odgovarajućim čimbenikom ovisno od klase.

Članak 42.

(1) Visina poticaja za mlijeko izračunava se na
temelju udjela mliječne masti i bjelančevina te njihove jedinične novčane
vrijednosti prema formuli OIP = (M x v1) + (B x v2), gdje je OIP = osnovni iznos poticaja, M = % udio
masti u mlijeku, B = % udio bjelančevina u mlijeku, v1 = vrijednost masne jedinice,
v2 vrijednost jedinice bjelančevine.

(2) Osnovni iznos poticaja usklađuje se korištenjem
dodatka na kakvoću, ovisno od klase u koju je mlijeko razvrstano glede broja
mikroorganizama, a za kravlje mlijeko i na osnovu somatskih stanica.

(3) Vrijednost masnih jedinica i jedinica bjelančevina
kao i novčane vrijednosti dodatka na kakvoću dana je u tablici 4.

Članak 43.

Za izračun visine poticaja za utovljenu junad i
utovljene svinje koriste se čimbenici usklađenja iz tablice 2. i 3., na način
da se osnovni iznos poticaja pomnoži odgovarajućim čimbenikom ovisno od klase.

Članak
44.

(1)
Poljoprivredno gospodarstvo može ostvariti veći iznos poticaja u biljnoj
proizvodnji i stočarstvu ako se lokacija nasada ili lokacija gospodarskog
objekta u kojem se drži stoka nalazi na području s težim uvjetima gospodarenja
u poljoprivredi.

(2)
Potvrdu o lokaciji nasada i lokaciji gospodarskog objekta za držanje stoke
izdaje lokalna samouprava.

Članak
45.

(1)
Pravna ili fizička osoba registrirana za uzgoj morske i slatkovodne ribe i
preradu slatkovodne ribe i male plave ribe može ostvariti veći iznos poticaja
za pojedinu proizvodnju ako se lokacija uzgajališta ribe i/ili pogona za
preradu ribe nalazi na području s težim uvjetima gospodarenja u poljoprivredi.

(2)
Potvrdu o lokaciji uzgajališta ribe i/ili pogona za preradu ribe izdaje lokalna
samouprave.

3.
OSTVARIVANJE DOHODOVNE POTPORE

Članak
46.

Uvjet
za ostvarivanje dohodovne potpore jest:

1.
pravodobno podnošenje zahtjeva za dohodovnu potporu.

2. rješenje
o upisu u Upisnik seljačkog gospodarstva ili obiteljskog poljoprivrednog
gospodarstva,

3. tri
ili više proizvodnih jedinica ukupnog obujma poslovanja seljačkog gospodarstva
ili obiteljskog poljoprivrednog gospodarstva,

4.
ispunjavanje propisanih uvjeta za nositelja gospodarstva i/ili članova
gospodarstva prijavljenih u Upisniku.

Članak
47.

(1)
Zahtjev za dohodovnu potporu podnosi se jednom godišnje Uredu u kojem je
poljoprivredno gospodarstvo upisano, do 31. prosinca tekuće godine za sljedeću
godinu, na Obrascu br. 8.

(2)
Iznimno se zahtjev za dohodovnu potporu u 2003. godini podnosi se od 20. veljače
do 20. ožujka 2003. godine.

(3) Uz
zahtjev za dohodovnu potporu prilaže se potvrda Hrvatskog zavoda za mirovinsko
osiguranje o statusu osiguranika – individualnog poljoprivrednika.

4.
OSTVARIVANJE PROGRAMA OČUVANJA HRVATSKIH IZVORNIH I ZAŠTIĆENIH PASMINA

Članak
48.

Uvjet
za sudjelovanje u programu očuvanja hrvatskih izvornih i zaštićenih pasmina
jest:

1.
pravodobno podnošenje zahtjeva.

2. rješenje
o upisu poljoprivrednog gospodarstva u Upisnik,

3. tri
ili više proizvodnih jedinica ukupnog obujma poslovanja seljačkog gospodarstva
ili obiteljskog poljoprivrednog gospodarstva, odnosno trgovačkog društva,
zadruge ili obrtnika.

Članak
49.

Zahtjev
za poticaj za izvorne i zaštićene pasmine podnosi se jednom godišnje HSSC-u, od
1. veljače do 30. lipnja, na Obrascu br. 5.

5.
ODOBRENJE ZAHTJEVA I PLAĆANJE

Članak
50.

(1)
Ministarstvo za svako poljoprivredno gospodarstvo donosi do 31. siječnja sljedeće
godine obavijest o visini isplaćenih sredstava u prethodnoj godini.

(2)
Ustanova ovlaštena od Ministarstva doznačuje odobrena sredstva na žiroračun
podnositelja zahtjeva.

(3)
Odobrena sredstva podnositelju zahtjeva doznačavat će se sukladno Zakonu o izvršenju
Državnog proračuna Republike Hr­vat­ske.

6.
DINAMIKA ISPLATE

Članak
51.

(1)
Poticaji za pšenicu, raž, pšenoraž, pivarski ječam, stočni ječam, zob, uljanu repicu,
krmno bilje, ljekovito bilje, vinograde, voćnjake, nasade hmelja i lavande i
stabla maslina isplaćuju se do 30. rujna, u godini u kojoj je obavljenja žetva/berba
navedenih kultura.

(2) Poticaji za poljoprivredno sjeme I. skupine i
sadni materijal u ekološkoj proizvodnji isplaćuju se do 31. siječnja iduće
godine.

(3) Poticaji za kukuruz, soju, suncokret i šećernu
repu isplaćuju se do 31. prosinca, u godini u kojoj je obavljena žetva
navedenih kultura.

(4) Poticaji za duhan proizveden u tekućoj godini,
isplaćuju se do kraja veljače iduće godine.

(5) Poticaji za povrće i povrće za industrijsku
preradu proizvedeno i prodano u tekućoj godini, isplaćuju se do 31. prosinca.

(6) Poticaji za poljoprivredno sjeme I. skupine
prodano u tekućoj godini u razdoblju:

1. siječanj – lipanj, isplaćuju se do 31. kolovoza, i

2. srpanj –
prosinac, isplaćuju se do kraja veljače iduće godine.

(7) Poticaji za poljoprivredno sjeme II. skupine i
sadni materijal deklariran u tekućoj godini, isplaćuju se do 31. siječnja iduće
godine.

(8) Poticaji za podizanje višegodišnjih nasada isplaćuju
se u roku od 60 dana od zaprimanja zahtjeva za isplatu.

(9) Poticaji za maslinovo ulje prodano u tekućoj
godini u razdoblju:

1. siječanj – lipanj, isplaćuju se do 31. kolovoza, i

2. srpanj – prosinac, isplaćuju se do konca veljače
iduće godine.

(10) Poticaji za livade i pašnjake isplaćuju se do
30. studenoga.

Članak 52.

(1) Poticaji za mlijeko isporučeno u određenom
mjesecu, isplaćuju se u roku od 60 dana od isteka mjeseca u kojem je mlijeko
predano.

(2) Poticaji za tov junadi, svinja, janjadi, jaradi i
peradi isporučenu u tekućoj godini u razdoblju:

1. siječanj – ožujak, isplaćuju se do 15. lipnja,

2. travanj – lipanj, isplaćuju se do 15 rujna,

3. srpanj – rujan, isplaćuju se do 15. prosinca, i

4.
listopad – prosinac, isplaćuju se do kraja veljače iduće godine.

(3) Poticaji za mliječne krave, krave u sustavu
krava-tele, rasplodne ovce i ovnove, koze i jarčeve, rasplodne krmače,
rasplodne kobile i pastuhe, pčelinje zajednice i rasplodna jata peradi isplaćuju
se do 30. rujna.

(4) Poticaji za žensku telad i ždrebad prijavljenu u
tekućoj godini u razdoblju:

1. siječanj – ožujak, isplaćuju se do 15. lipnja,

2. travanj – lipanj, isplaćuju se do 15 rujna,

3. srpanj – rujan, isplaćuju se do 15. prosinca i

4. listopad – prosinac, isplaćuju se do kraja veljače
iduće godine.

(5) Poticaji za bikove i nerastove isplaćuju se u
roku od 60 dana od podnošenja zahtjeva.

(6) Poticaji za izvorne i zaštićene pasmine isplaćuju
se do 30. rujna.

Članak 53.

Poticaji za uzgoj autohtone pernate divljači isporučene
u tekućoj godini u razdoblju:

1. siječanj – lipanj, isplaćuju se do 30. rujna i

2. srpanj – prosinac, isplaćuju se do kraja veljače
iduće godine.

Članak 54.

Poticaji za uzgoj autohtonih vrsta bijele morske
ribe, školjaka, riblje mlađi, slatkovodne ribe I i II skupine, ulov male plave
ribe te preradu slatkovodne i male plave ribe u tekućoj godini u razdoblju:

1. siječanj – ožujak, isplaćuju se do 31. svibnja,

2. travanj – lipanj, isplaćuju se do 31. kolovoza,

3. srpanj – rujan, isplaćuju se do 30. studenoga, i

4. listopad – prosinac, do kraja veljače iduće
godine.

Članak 55.

(1) Dohodovna potpora isplaćuje se tromjesečno, i to
do 31. ožujka, 30. lipnja, 30. rujna i 31. prosinca.

(2) Iznimno za 2003. godinu dohodovna potpora se
isplaćuje 30. lipnja, 30. rujna i 31. prosinca.

Članak 56.

Ako doznaka sredstava iz Državnog proračuna za
isplatu stečenih prava ne bude doznačena prema utvrđenoj dinamici Ministarstva
poljoprivrede i šumarstva, dopušta se pomicanje rokova isplate za 30 dana.

7.
POVRAT SREDSTAVA

Članak
57.

Ministarstvo
izdaje obavijest kojom od korisnika državne potpore zahtijeva povrat ostvarenih
sredstava u roku od 15 dana od dana izdavanja obavijesti i to ako korisnik
potpore:

1. nije
ostvario godišnju minimalno poticanu količinu određene proizvodnje utvrđenu
DODATKOM III Zakona o državnoj potpori u poljoprivredi šumarstvu i ribarstvu
i/ili

2. jest
ostvario iznos veći od iznosa predviđenog člankom 17. Zakona,

3. jest
proizvođač u ekološkoj proizvodnji, koji nije proizveo proizvod sukladno Zakonu
o ekološkoj proizvodnji poljoprivrednih i prehrambenih proizvoda (»Narodne
novine«, broj 12/01).

8.
PRIJELAZNE I ZAVRŠNE ODREDBE

Članak 58.

Sva stečena prava u 2002. godini isplaćivat će se
sukladno odredbama Zakona o novčanim poticajima i naknadama u poljoprivredi i
ribarstvu (»Narodne novine«, broj 29/99, 105/99, 46/00, 101/00, 12/01, 13/02)
(u daljnjem tekstu: Zakon o novčanim poticajima).

Članak 59.

(1) Poljoprivredna gospodarstva koja ostvaruju
poticaje za jesensku sjetvu 2002. godine prema članku 70. stavku 2. Zakona, ne
podnose zahtjev za poticaje, za kulture iz jesenske sjetve 2002. u razdoblju iz
članka 10. stavka 1. ovoga Pravilnika.

(2) Za jesensku sjetvu 2002. godine za proizvođače u
sustavu ekološke poljoprivrede primjenjuju se odredbe Zakona i odgo­varajuće
odredbe ovoga Pravilnika.

(3) Za sjeme djeteline, lucerne, trave i krmnog bilja
te graška kao i za lozne sadnice (cjepove), sadnice maslina i sadnice lavande,
proizvodnja – rod 2002. godine, primjenjivat će se odredbe Zakona o novčanim
poticajima, ako su navedeni proizvodi prodani i isporučeni do 31. svibnja 2003.

(4) Za preradu ploda masline roda 2002. godine
primjenivat će se odredbe Zakona o novčanim poticajima.

Članak 60.

(1) Iznimno u 2003. godini pravo na poticaje priznat će
se fizičkim i pravnim osobama za obradu državnog poljoprivrednog zemljišta, ako
pri podnošenju zahtjeva za 2003. godinu prilože dokaz da obrađuju državno
poljoprivredno zemljište.

(2) Ministar poljoprivrede i šumarstva odredit će
Naputkom koji dokumenti će se smatrati dokazom da određena fizička ili prav­na
osoba obrađuje zemljište iz stavka 1. ovoga članka.

Članak 61.

Poljoprivredna gospodarstva dužna su uskladiti
katastarske kulture na svim česticama na kojima ostvaruju poticaje u roku od
godine dana od dana podnošenja zahtjeva.

Članak 62.

Ovaj Pravilnik stupa na snagu danom objave u
»Narodnim novinama«.

if !supportEmptyParas endif

Klasa: 011-02/03-01/1
Urbroj: 525-1-03-1
Zagreb, 17. siječnja 2003.

Ministar
poljoprivrede i šumarstva
**mr. sc. Božidar Pankretić,** v. r.

Tablica 1. Minimalni broj trsova/stabala/biljaka po ha potreban zaizračun ukupnog obujma poslovanja i ostvarivanja poticaja

![](dodatni/375291.gif)

Tablica 2. - Usklađenja visine poticaja za tov junadi

Tablica 3. - Usklađenja visine poticaja za tov svinja

![](dodatni/375292.gif)

Tablica 4. - Usklađenja visine poticaja za mlijeko

![](dodatni/375293.gif)

Tablica 5. - Usklađenja visine poticaja za duhan prema tipu i klasi

![](dodatni/375294.gif)
![](dodatni/375295.gif)
![](dodatni/375296.gif)
![](dodatni/375297.gif)
![](dodatni/375298.gif)
![](dodatni/375299.gif)
![](dodatni/375300.gif)
![](dodatni/375301.gif)
![](dodatni/375302.gif)
![](dodatni/375303.gif)
![](dodatni/375304.gif)
![](dodatni/375305.gif)
![](dodatni/375306.gif)
![](dodatni/375307.gif)

Pravilnik, NN 11/2003-148
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)